KIRJALLINEN KYSYMYS E-0053/03 esittäjä(t): Camilo Nogueira Román (Verts/ALE) komissiolle. Komission ja neuvoston välinen poliittinen erimielisyys öljyn ja vaarallisten tuotteiden merikuljetuksia koskevista poliittista ja lainsäädännöllisistä toimista.



Virallinen lehti nro 222 E , 18/09/2003 s. 0144 - 0145



KIRJALLINEN KYSYMYS E-0053/03 esittäjä(t): Camilo Nogueira Román (Verts/ALE) komissiolle (22. tammikuuta 2003) Aihe: Komission ja neuvoston välinen poliittinen erimielisyys öljyn ja vaarallisten tuotteiden merikuljetuksia koskevista poliittista ja lainsäädännöllisistä toimista Kööpenhaminan Eurooppa-neuvoston jälkeen tuli selväksi, että komission ja neuvoston välillä on vakava erimielisyys öljyn ja muiden vaarallisten tuotteiden merikuljetuksia koskevista poliittista ja lainsäädännöllisistä toimista. Komissio aikoo öljysäiliöalus Prestigen haaksirikon johdosta antamansa tiedonannon mukaan soveltaa niin kutsuttua Erika-lainsäädäntöä siten, että käytetään aiemmissa teksteissä olevia ankarampia määräyksiä turvallisuuden takaamiseksi yhteisön vesillä ja vahvistetaan Euroopan parlamentin ja neuvoston jo hyväksymää toimenpidekokonaisuutta sekä kuullaan komission jäseniä, jotka vaativat EU:n erityislainsäädäntöä, joka muistuttaisi Yhdysvaltojen Alaskassa vuonna 1989 tapahtuneen Exxon Valdez -onnettomuuden johdosta antamaa lainsäädäntöä. Neuvosto sitä vastoin torjuu nämä näkemykset, mikä käy ilmi päätöksistä, jotka tehtiin liikenneneuvostossa ennen Kööpenhaminan Eurooppa-neuvostoa ja jotka sitten vahvistettiin Kööpenhaminassa. Neuvosto haluaa eurooppalaisen lainsäädännön pysyvän kansainvälisen merenkulkujärjestön ohjauksessa, jotta tiettyjen valtioiden, joilla on intressejä merenkulkualalla, olisi helpompi pitää nykyinen asiaintila ennallaan ja jotta ahneiden öljy-yhtiöiden sekä kansainvälistä merenkulkua hallitsevien epämääräisten ryhmittymien ja mafioiden ylivalta voitaisiin säilyttää. Tämä asiaintila on äärimmäisen vahingollinen EU:n rannikkojäsenvaltioille, koska niiden luonto ja talous saattaa tuhoutua täysin, kuten on käynyt Galician rannikon edustalla tapahtuneen Prestige-aluksen aiheuttaman katastrofin seurauksena. Mihin toimiin komissio aikoo ryhtyä tämän poliittisen kiistan ratkaisemiseksi? Kuinka se aikoo ratkaista komission ja neuvoston väliset ilmeiset mielipide-erot? Aikooko komissio pyytää Euroopan parlamentilta tukea tämän kiistan ratkaisemiseksi laatimalla sellaiset säädökset, joiden nojalla on mahdollista taata turvallisuus yhteisön vesillä kattavammin kuin kansainvälisen merenkulkujärjestön alkeellisten, tehottomien ja sekavien määräysten nojalla? Mitä komission puheenjohtaja Romano Prodi on tehnyt saadakseen aikaan myönteisen ratkaisun tähän vakavaan ongelmaan? Loyola de Palacion komission puolesta antama vastaus (28. helmikuuta 2003) Komissio antoi Prestigen haaksirikon johdosta 3. joulukuuta 2002 tiedonannon(1), jossa esitellään unionin uudet lainsäädännölliset toimet ja aloitteet meriturvallisuuden alalla. Neuvosto tuki liikenneneuvoston kokouksessa 6. joulukuuta 2002 tekemissään päätelmissä laajasti komission aloitteita ja vahvisti tiettyjä aloitteita. Päätelmiin suhtauduttiin myönteisesti myös Kööpenhaminassa 13. joulukuuta 2002 pidetyssä Eurooppa-neuvostossa. Edellä mainitussa tiedonannossa esitetään toisaalta Erikan haaksirikon jälkeen hyväksyttyjen lainsäädäntötoimien voimaantulon vauhdittamista ja toisaalta aloitteita, joissa vaaditaan, että niitä on sovellettava laajemmin kuin vain 15 jäsenvaltion Euroopassa ja että niistä on siksi keskusteltava Kansainvälisessä merenkulkujärjestössä (IMO). Komission ja IMO:n välinen yhteistyö on olennainen osa merialaa koskevia unionin lakisääteisiä aloitteita, joihin myös parlamentti säännöllisesti osallistuu. Näin ollen komissio on tyytyväinen, että parlamentti ja neuvosto tukevat tätä asiakirja-aineistoa, ja toivoo, että suunnitellut toimet voidaan näiden kahden toimielimen välisen yhteistyön ansiosta pian toteuttaa. (1) KOM(2002) 681 lopullinen.